Десанка Максимовић

ПИСМО

Опрости, опет ћу писати о грању.

Требало би говорити о чему другом

У веку ратова, глади и вртлога луда;

А ја ћу опет помињати грање,

Не могу да се отресем тих светлих чуда.

Дан је који ми срцу највише годи:

Пала је на шуму нежност млака,

И док сам пролазила крај белих воћњака,

Радовало се грање што ће да роди.

Сетила сам се како су пропланци мали

Просипали пред нас сметове злата

Кад смо јесенас зането корачали,

Како нас је пратила песма сувог лишћа,

Још из детињства зната.

Па тако, усред цвећа што се круни,

Сетила сам се и снежних грана,

Непомичних, без иједне пеге и труни,

Завичајног забрана снегом завејана.

Наједном тада било ми је јасно

Да цео живот је и све у њему као грање,

Да враћа се што је било пре,

И што сад цвета доживеће умирање.

Мир нека те мој не боли нити чуди.

Због сете моје немој се бојати.

Кад у свету око нас све буде и прође,

Песма грања ће још остати.

Водећа питања:

1. Због чега песникиња као тему свог писања често узима грање?
2. Коме се обраћа песникиња у свом писму? Објасни значење наслова песме.